آلمانیا باش ناظیری اولاف شولتز بیلدیریب کی، روسیانین اوکراینانین دوغو سرحدینده‌کی حربی فعال‌لیغی آوروپانین باریش و تهلوکه‌سیزلیگینه تهدیددیر.
اولاف شولتز " Süddeutsche Zeitung"ا وئردیگی آچیقلامادا روسیا ایله اوکراینا آراسینداکی گرگین‌لییه توخونا‌راق دئییب کی، وضعیت چوخ جدی‌دیر. روسیا طرفیندن اوکراینا سرحدینده یوز مین عسگر و چوخ‌لو سایدا حربی تجهیزات ییغیناغی اولوب. بونا گؤز یومماق اولماز. بونون هئچ بیر منطقی ایضاحی یوخ‌دور. بو، آوروپانین باریش و تهلوکه‌سیزلیگینه تهدیددیر.
سرحدلرین شوبهه آلتینا آلینماماسی‌نین "یومشالما سیاستی"نین و 1990-جی ایلدن سونرا الده ائدیلن راضیلاشما‌لارین قازانیملاریندان بیری اولدوغونا دقت چکن شولتس "بونون معناسی بعضی کیتاب‌لاردا سرحدلر فرق‌لی چکیلیب دئیه زوراکی‌لیق یولو ایله سرحدلری دییش‌دیره بیلمریک‌دیر. تطبیق ائدیلمه‌لی اولان حربی گوج دئییل، قانون‌لار و قایدا‌لاردیر" دئییب.
قیریم-ین ایلحاقی‌نین هلسینکی یئکون سندی‌نین روسیا طرفیندن جدی شکیلده پوزولماسی اولدوغونو قئید ائدن آلمانیا باش ناظیری "اوکراینانین دوغوسونداکی وضعیت تهلوکه‌لی اولا‌راق قالیر و عینی زاماندا بو پرینسیپ‌لرین پوزولماسی‌دیر" دئیه وورغلاییب.
آلمانیا باش ناظیری روسیانین اوکراینایا قارشی حربی هوجومو اولاجاغی تقدیرده داها اول وئردیگی آچیقلامایا ایشاره ائده‌رک، بونون روسیایا چوخ باها باشا گله‌جگینی بیر داها خاطیرلادیب.
